Hyvät vanhemmat, oppilaat ja koulun henkilökunta

Koulutyö on jälleen alkanut ja haluammekin muistuttaa teitä kouluterveydenhoitajien työstä kouluilla. **Terveydenhoitajien päätyö kouluilla** on terveystarkastusten tekeminen ja koulupäivän aikana sattuneiden tapaturmien hoitaminen. Koulu- ja opiskeluterveydenhuoltoa koskevan asetuksen mukaan terveystarkastus tehdään jokaisella luokka-asteella, joten jokainen oppilas tapaa terveydenhoitajan vähintään kerran vuoden aikana. Osa terveystarkastuksista on laaja-alaisia (1., 5. ja 8.lk.) ja niihin kuuluu myös koululääkärin tapaaminen. Huoltajien osallistumista laajan tarkastuksen tapaamiseen toivotaan (terveydenhoitajan tai lääkärin osuus sovitusti ajanvarauksella).

Pystyäksemme tapaamaan kaikki oppilaat lukuvuoden aikana ja antamaan heille rauhallisen terveystarkastusajan ilman keskeytyksiä meillä on kouluissa käytössä **avovastaanottoaika**. Avovastaanotolla voi käydä ilman ajanvarausta esim. mittauttamassa verenpaineen / kasvun (mm. lääkitykseen liittyvät kontrollit) ja keskustelemassa mieltä askarruttavista asioista. Avovastaanoton ajankohdan voi kysyä omalta kouluterveydenhoitajalta. Muut ajat ovat ajanvarauksella. Meidät tavoittaa parhaiten puhelimitse, sähköpostitse tai Wilman kautta. Huomioittehan, että arkaluontoisia terveystietoja ei voi tietoturvallisesti lähettää Wilman kautta.

Mikäli oppilaalla on mikä tahansa **säännöllinen lääkitys** ja tarve lääkkeenotolle koulupäivän aikana, siitä tulisi olla tieto terveydenhoitajalla ja opettajalla. Jos oppilaan pitää kuljettaa lääkkeitä mukanaan, mukana tulisi olla vain yksi annos / yhden päivän tarve. Huoltaja on vastuussa lapsensa lääkityksestä ja lääkkeistä. Tällä ohjeella haluamme myös välttää väärinkäytön mahdollisuuden. Mikäli oppilaalla on tarvetta särkylääkkeelle (esim. migreeni, kuukautiskivut), suosittelemme, että hänellä on mukanaan yksi särkylääke varmuuden vuoksi. Vanhemmat ovat lapsensa parhaita koulukuntoisuuden arvioitsijoita. Sairaan lapsen paikka on kotona.

Lohjalla on käytössä 24h asiointi terveysasemalle, jossa voi hoitaa ei kiireellisiä asioita kuten erilaisia oireita ja reseptiasioita. <https://pro.klinik.fi/contact/lohja>

**Vapaa-ajalla ja harrastuksissa sattuneet tapaturmat hoidetaan omalla terveysasemalla.**

Alle 12- vuotiaan lapsen sairauden vuoksi kirjoitettavan sairaslomatodistuksen huoltajalle voi noutaa terveyskeskuksesta, mikäli työnantaja sitä edellyttää.

Mukavaa alkanutta syksyä!

Yhteistyöterveisin

kouluterveydenhoitajat, Lohjan kaupunki